Алтын диадема шарнирҙар менән тоташтырылған өс өлөштән тора. Алтындағы уйымдарға гранат һәм быяла ҡуйып биҙәлгән. Уйымдар араһында ике йыртҡыс ҡош һыны эшләнгән. Улары үҙ сиратында, мәрйен һәм фирүзә таш менән биҙәлгән. Үҙәгенә аметислы кварцтан һырлап эшләнгән ҡабырсаҡ беркетелгән. Ул ҡатын-ҡыҙ кәүҙәһенең өҫкө өлөшөн (бюст) һынландыра. Ул, бәлки, берәй батшабикә һынылыр. Алтындан еңһеҙ күлдәк (хитон) «кейгән» һәм башында алтын диадема. Диадеманың өҫтөн ағастарҙың, ҡоштарҙың, хайуандарҙың һындары биҙәй. Аҫ яғына амфора формаһында сулпылар ҡуйылған.